Io-techin testilabraan saapui Ryzen 7 -sarjan edullisin noin reilun 370 euron hintainen ja 65 watin TDP-arvolla varustettu 1700-malli. Aloitimme testit testaamaalla välittömästi, kuinka hyvin prosessori ylikellottuu.

Testiprosessori saapui Jimm’s PC-Storesta eli kyseessä on myyntikanavasta löytyvä yksilö, eikä AMD:n toimittama mediakappale. Prosessorille asennettiin Noctuan järeä NH-D15-cooleri, kokoonpano kasattiin NZXT:n S340-kotelon sisuksiin ja kylkipaneeli oli testien ajan kiinni.

4 GHz:n kellotaajuus saatiin Ryzen 7 1700 -prosessorilla melko nopeasti vakaaksi 1,425 voltin käyttöjännitteellä. Kokoonpano rullasi Handbrake-testin ja muut testiohjelmat ongelmitta läpi. Prosessorin lämpötila nousi 4k-videon enkoodauksen aikana ylikellotettuna noin 70 asteeseen ja heilahteli maksimissaan 75-77 asteeseen.

Vertailun vuoksi io-techin aiemmissa testeissä reilun 550 euron hintainen Ryzen 7 1800X -malli saatiin ylikellotettua samoissa olosuhteissa 4 GHz:n kellotaajuudelle 1,4 voltin käyttöjännitteellä ja noin 450 euron hintainen Ryzen 7 1700X -malli 3,95 GHz:n kellotaajuudelle 1,425 voltin käyttöjännitteellä. Koska kaikkien Ryzen 7 -prosessoreiden ominaisuudet ovat samat, saavutettiin noin 200 euroa edullisemmalla Ryzen 7 1700 -prosessorilla ylikellotettuna sama suorituskyky kuin ylikellotetulla Ryzen 7 1800X -mallilla.

Lisää Ryzen 7 -ylikellotuskokemuksia ja keskustelua aiheesta löytyy io-techin TechBBS-keskustelufoorumista.

Ryzen 7 1700 -artikkeli julkaistaan io-techissä vielä myöhemmin tällä viikolla, joten pysykää kanavalla!